356,42 forinton az euró
Gyengült a forint kedd reggelre a főbb devizákkal szemben a nemzetközi devizakereskedelemben.
Az euró jegyzése a hétfő esti 356,20 forintról 356,42 forintra emelkedett kedd reggel nyolc órára.
Emelkedett a dollár és a svájci frank jegyzése is, az előbbi 316,87 forintról 317,52-re, az utóbbi 333,52 forintról 333,59 forintra.
Az MNB egy héttel ezelőtti, a piacokat váratlanul érő kamatcsökkentése óta a forint az euróval szemben 3 százalékkal, a dollárral és a svájci frankkal szemben pedig egyaránt 2,6 százalékkal gyengült. A hónap eleje óta a forint 2,8 százalékot veszített az euróval, 1,6 százalékot a dollárral és 2,6 százalékot a svájci frankkal szemben. Az év eleji árfolyamához képest a forint euróban 7,6 százalékkal, dollárban 7,4 százalékkal, svájci frankban 9,3 százalékkal áll gyengébben.
A hazai szolgáltatók hamarosan ismét felfüggesztik a szolgáltatást hosszú ideje tartozó ügyfeleiknél.
Az E.ON és a - tavaly tulajdonába került - Elmű-ÉMÁSZ megkezdte a lejárt tartozással rendelkező ügyfelek kiértesítését - közölték megkeresésünkre a két energiacsoportnál. Az NKM-nél ugyanakkor egyelőre csak vizsgálják a kikapcsolási türelem megszüntetésének lehetőségét. A hazai közművek a veszélyhelyzetre tekintettel március közepén hirdettek moratóriumot a lejárt tartozások miatt kikapcsolással fenyegetett háztartások számára. Az NKM akkor néhány tízezer olyan felhasználási helyet tartott nyilván, amely kikapcsolásra okot adó tartozást halmozott fel. Ez a szám mostanra némiképp nőtt. Az intézkedéssel egyidejűleg az NKM megszüntette a kikapcsolási értesítők kiküldését, miközben tapasztalataik szerint ezek hatására a többség rendezi a hátralékot. Az E.ON-nál és Elmű-ÉMÁSZ-nál eme adatokat nem kívánták megadni. Arra a kérdésünkre, hogy a személyes leolvasás visszaállítása mellett megadható-e a jövőben az éves mérőállás a most bejáratott elektronikus utakon, mindhárom szolgáltatótól különböző válaszokat kaptunk. Az NKM-nél úgy fogalmaztak, hogy az elosztói rendszerek felé a webes felületeken a diktálás lehetősége továbbra is megmarad. Az Elmű-ÉMÁSZ-nál a továbbiakban is megadható az éves mérőállás az online ügyfélszolgálaton, az Energia App-on és telefonon keresztül. Az E.ON ugyanakkor jelenleg dolgozik azon, hogy mobilalkalmazásukban a telefon kameráját használva hitelesen is meg tudják adni az óraállást az ügyfelek. Ennek bevezetéséig E.ON-os területen a személyes leolvasás nem váltható ki. A kormányintézkedésekkel összhangban július 6-tól szakaszosan és korlátozásokkal újraindulnak a központi ügyfélszolgálati irodák - közölte tegnap az NKM és az E.ON. Az intézmények kizárólag előzetes, online - valamint az NKM-nél telefonos - időpontfoglalással látogathatók. Ennek során fokozott biztonsági követelményeket alkalmaznak. Az E.ON központi irodái hétfő, kedd, csütörtök és péntek 10-től 14 óráig, szerdán pedig 14 és 18 óra között tartanak nyitva. Az E.ON az ügyintézésre változatlanul inkább az elektronikus csatornákat ajánlja. A Nemzeti Közművek a fiókirodák újranyitásán még dolgozik.
Az egészségügyi válsághelyzet után a költségvetésnek szüksége van minden fillérre, ezért (is) segít az adóhatóság.
Drasztikusan csökkent az utóbbi években az adóellenőrzések száma. A historikus adatok és az utóbbi hónapok tapasztalatai azonban azt mutatják, hogy az egészségügyi veszélyhelyzet hatására bekövetkező gazdasági lassulás a Nemzeti Adó- és Vámhivatalt (NAV) arra ösztönözheti, hogy ismét fokozza a vizsgálatok intenzitását – hívja fel rá a figyelmet az EY. Ez tudatos alkalmazkodást igényel az adózók részéről is. Az ellenőrzések korábbi, drasztikus csökkenése alapvetően két okra vezethető vissza: egyrészt a 2008-as pénzügyi válságot követő fokozatos fellendülésre, valamint a gazdaság fehéredésére – értékelte a folyamatokat Séra Gergely, az EY adóperes jogásza. A szakember szerint a NAV által eddig bevezetett intézkedések, mint például az online pénztárgépek, az EKÁER és legutóbb az online számlaadat-továbbítás amellett, hogy erősítették a jogkövető magatartást, hatékonyabbá tették a vizsgálatokat is. Mindezek miatt egyre célzottabban és ritkábban indít vizsgálatot az adóhivatal. Az egészségügyi veszélyhelyzetet kísérő gazdasági nehézségek miatt most mégis arra kell számítania a hazai cégeknek, hogy a közeljövőben a revizorok egyre gyakrabban keresik fel őket, hogy ellensúlyozzák az államháztartás bevételkiesését. Az adóellenőrzések száma Magyarországon a 2010-es évek elején volt a csúcson, amikor a lassú gazdasági növekedés miatt kellett ily módon is megtámogatni a költségvetést. A krízisből való kilábalás, valamint a NAV által bevezetett hatékonyságnövelő intézkedések együtt járultak hozzá, hogy mára Magyarországon drasztikusan csökkenhetett a vizsgálatok száma. Ám a járvánnyal együtt járó gazdasági visszaeséssel ez a kép megváltozott.  Azok a cégek biztosan felkerülnek az ellenőrzendők listájára, amelyek nagy számban állnak üzleti kapcsolatban a kisadózó vállalkozások tételes adóját (kata) fizető vállalkozókkal. Ugyanis náluk felmerülhet a gyanú, hogy úgy spórolnak meg adót, hogy munkavállalóikat vállalkozásba kényszerítik. A parlament ellőtt lévő törvénymódosítás szerint januártól 40 százalékos különadóval sújtják a szerződésenként hárommillió forint feletti kifizetéseket. A NAV közleménye szerint azonban már az adóemelés előtt, 2020 második felében kiemelt érdeklődésre számíthatnak ezek a cégek. Szintén július elsejétől indul be a teljes online számlázási rendszer, vagyis szerdától már minden belföldi cégek közötti számlát elektronikusan meg kell küldeni a NAV-nak. Ugyan az adóhivatal szeptember végéig nem szab ki szankciókat azokra, aki nem vagy rosszul teljesítik adatszolgáltatási kötelezettségüket, azt követően viszont súlyos bírságok is születhetnek.
leolvasás adóellenőrzés kikapcsolási moratórium NAV dollár devizapiac ügyfélszolgálat online számla kata forint adócsalás áramszolgáltató euró